**Melancolii de primăvară**

*Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am răsucit o ultimă țigară

Din foi subțiri, parfum de tei în ea,

Am tras în piept un fum, cât de avară

E primăvara asta, parcă vrea

Să-ntârzie prin vămi o eră-ntreagă

Iar eu să plimb din zori în seară nori

Prin anotimpul cu substanță vagă

Și să înjur de zeci și mii de ori

Că zace soarele mahmur în stradă

Și florile nu-mbracă minijup,

Că-mi plouă cu miasme de zăpadă

Ca biciul lui Attila peste trup.

Și când privesc potopul de afară

Arunc țigara, ronțăi un covrig

Și mă gândesc: am dat-o iar în bară

Că visele se ofilesc în frig.

Din volumul Recurs pentru iubire -

Editura Rovimed Publishers Bacău - 2013